Høyre og Frp la fram nyheter om både foreldrepermisjon, boksing og snøscootere torsdag ettermiddag.

Av Kjersti Johannessen

Høyres leder Erna Solberg åpnet pressekonferansen på Sundvolden med å si at et av hovedføringene for partienes felles plattform er å desentralisering fra makt og myndighet – til lokalsamfunn og enkeltindivid.

– Folk skal få bestemme mer, og vi har tro på de lokale løsningene.

Regjeringspartiene er blitt enige med Venstre og KrF om å redusere fedrekvoten fra 14 til 10 uker. Samtidig innføres en rekke unntaksbestemmelser som åpner for at en enda større andel av foreldrepermisjonen kan forbeholdes mor.

Torsdag klargjorde Solberg dessuten at dette skal skje uten søknad til og vedtak fra Nav på forhånd. Hun begrunnet dette ved å vise til at den nye regjeringens politikk bygger på tillit til enkeltmennesket.

Høyre-lederen understreket at foreldrene skal rapportere inn til Nav i etterkant av foreldrepermisjonen og at dette skal underlegges kontroll for å sikre at reglene er fulgt

Ja til boksing og snøscooter

Siv Jensen sa at målet er å avbyråkratisere Norge. Det betyr ifølge Jensen å fjerne forbud, påbud og reguleringer som folk opplever ikke er slik virkeligheten bør være. Enkelte beslutninger skal flyttes nærmere folket.

– I tillegg til det Erna nevnte om pappaperm, skal vi også gi kommunene forvaltningsansvaret for motorferdsel i utmark. Vi ønsker også å oppheve forbudet mot proffboksing så raskt som overhodet mulig. Det betyr at Cecilia Brækhus, en av Norges beste idrettsutøvere, kan utøve idretten i sitt eget hjemland.

Vanskelig å få ut Krekar

På spørsmål fra TV 2 om hva som skal skje med mulla Krekar, var ikke svaret entydig.

– Det er ikke mulig å garantere at han skal ut, fordi vi er en rettsstat. Det er ikke statsministere eller statsråder som bestemmer det. Vi ønsker at han skal sendes ut, men vi må forholde oss til de internasjonale reglene vi har forpliktet oss til, svarte Solberg.

– Men Frp var veldig opptatt av å kritisere de rødgrønne for at de ikke sendte Krekar ut?

– Det var hovedsakelig i perioden før han ble fengslet. Frp er også opptatt av å representere rettsstatsprinsipper. Men vi skal forhandle om utsendingsavtaler, sier Jensen.

De to lederne fikk spørsmål om proffboksing og snøscooter i utmark var det viktigste de hadde diskutert i dag.

– Det er det ikke, men det er det eneste vi vil dele med dere i dag, svarte Solberg lattermildt.

Jensen understreker at dette er tre eksempler på hvordan det er mulig å avbyråkratisere og forenkle samfunnet.

– Jeg tror mange vil bli glad for dette, og at mange vil komme med innspill om ting de ønsker vi skal se på.

Verken Jensen eller Solberg ville si noe mer om regjeringssammensetningen.

De ønsket heller ikke å gå i detalj om bruk av oljepengene.

– Vi må avvente de økonomiske rammene.